I. Introduzzjoni

Issa li għaddew erba' snin mill-adozzjoni tal-bażi legali[1] tiegħu, wasal iż-żmien li nivvalutaw il-progress li sar min-Netwerk Ewropew dwar il-Migrazzjoni (EMN) u li nikkunsidraw kif dan għandu jevolvi, inkluż fil-kuntest tal-qafas finanzjarju multiannwali li jmiss wara l-2013.

Id-Deċiżjoni tal-Kunsill 2008/381/KE formalment waqqfet l-EMN[2], li l-għan tiegħu huwa li jipprovdi informazzjoni aġġornata, oġġettiva, affidabbli u li tista' titqabbel, dwar il-migrazzjoni u l-ażil, bil-għan li jappoġġja t-tfassil tal-politiki dwar dawn l-oqsma fl-Unjoni Ewropea. L-EMN dan jagħmlu permezz ta' netwerk b'diversi livelli kkoordinat mill-Kummissjoni Ewropea bl-appoġġ ta' żewġ Fornituri ta' Servizzi, b'kooperazzjoni mal-Punti ta' Kuntatt Nazzjonali tal-EMN stabbiliti f'kull Stat Membru[3] u fin-Norveġja[4], li min-naħa tagħhom jiżviluppaw in-netwerks nazzjonali magħmulin minn medda wiesgħa ta' partijiet interessati rilevanti. Reċentement, il-Kroazja issa bdiet tipparteċipa bħala osservatur[5].L-EMN jagħmel ukoll netwerking fil-livell tal-UE permezz ta' kollaborazzjonijiet ma' korpi oħra rilevanti tal-UE u internazzjonali. Il-Bord ta' Tmexxija, ippresedut mill-Kummissjoni Ewropea u magħmul minn rappreżentant wieħed minn kull Stat Membru parteċipanti apparti Osservaturi mid-Danimarka, min-Norveġja u mill-Parlament Ewropew, jipprovdi l-gwida politika dwar l-attivitajiet tal-EMN.

II. L-Attivitajiet tal-EMN

Biex jilħaq l-għanijiet tiegħu, l-EMN jimpenja ruħu b'medda wiesgħa ta' attivitajiet, kollha fi ħdan il-qafas ta' programm ta' ħidma annwali approvat mill-Bord ta' Tmexxija tal-EMN u adottat mill-Kummissjoni[6]. Fil-preżent dawn jinkludu:

· Rapporti Annwali dwar il-Politika, li jinfurmaw lill-fassala tal-politiki dwar l-aktar żviluppi sinifikanti politiċi u leġiżlattivi (inklużi dawk tal-UE), kif ukoll dwar dibattiti pubbliċi fl-oqsma tal-migrazzjoni u tal-ażil, inkluż, sa fejn hu possibbli, l-istatistika rilevanti. Iservu wkoll biex jinfurmaw ir-Rapporti Annwali tal-Kummissjoni dwar l-Immigrazzjoni u l-Ażil;[7]

· Mistoqsijiet Ad-Hoc, li huma għodda reattiva għall-ġbir malajr ta' informazzjoni komparattiva dwar kwistjoni topika speċifika. Dawn jistgħu jinħarġu mill-Kummissjoni jew minn Punt ta' Kuntatt Nazzjonali tal-EMN b'limitu ta' żmien għar-rispons tipikament twil sa erba' ġimgħat;[8]

· L-Istudji dwar temi rilevanti għall-politika kull sena tipikament jinkludu kemm studju ewlieni, li jagħmel kumpilazzjoni u analiżi dettaljati ta' suġġett li jkollu rilevanza għal terminu ta' żmien minn medju sa twil, li jinkludi l-identifikazzjoni ta' kwistjonijiet li possibbilment ikunu se jinqalgħu, u sa tliet studji ffukati, biex jiġu indirizzati ħtiġijiet politiċi aktar immedjati u ta' malajr;[9]

· Notifiki tal-EMN, li jipprovdu s-sejbiet ewlenin dwar suġġett speċifiku mill-istudji, pereżempju, jew mill-Mistoqsijiet Ad-Hoc, b'mod konċiż bil-format maħsub għall-fassala tal-politiki;

· Rapporti Bullettin tal-EMN, li jipprovdu informazzjoni topika aġġornata b'mod partikolari lill-fassala tal-politiki, dwar żviluppi attwali u reċenti fil-livelli tal-UE u tal-Istati Membri, inklużi l-aktar statistiki ppubblikati reċenti, l-iżjed dawk tal-Eurostat;[10]

· Il-Glossarju u t-Teżawru tal-EMN, fejn il-glossarju fih aktar minn 300 terminu bit-traduzzjonijiet ibbażati fuq l-acquis tal-UE u fost affarijiet oħra jservi biex itejjeb il-komparabbiltà bejn l-Istati Membri permezz tal-użu u l-fehim komuni tat-termini u d-definizzjonijiet li fih, u fejn it-teżawru jipprovdi mezz koerenti u strutturat għall-katalogar u għat-tiftix ta' dokumenti komparabbli dwar suġġetti speċifiċi;

· Rapporti dwar l-Istatus tal-EMN, għall-Parlament Ewropew, għall-Kunsill, għall-Kummissjoni, għall-Kumitat Ekonomiku u Soċjali u għall-Kumitat tar-Reġjuni dwar l-attivitajiet tal-EMN li jkunu għaddejjin u s-sejbiet ewlenin tal-prodotti diversi tiegħu;[11]

· Aġġornamenti tal-Portal tal-Immigrazzjoni tal-UE[12], biex ikun żgurat li l-informazzjoni dwar il-politiki u l-proċeduri[13] marbutin mal-immigrazzjoni tal-Istati Membri tinżamm aġġornata. Minħabba r-rabtiet tiegħu mal-korpi leġiżlattivi tal-Istati Membri, u l-fehim tagħhom, l-EMN qiegħed f'pożizzjoni tajba biex malajr jipprovdi l-aġġornamenti li jiżguraw li l-Portal dwar l-Immigrazzjoni tal-UE jibqa' topiku.

· In-Netwerking, li jsir fil-livell tal-EMN, notevolment permezz ta' laqgħat regolari tal-Punti ta' Kuntatt Nazzjonali tal-EMN; fil-livell nazzjonali, mal-Punti ta' Kuntatt Nazzjonali tal-EMN li jiżviluppaw netwerks nazzjonali li jirrappreżentaw lill-partijiet interessati kollha rilevanti, inklużi l-fassala tal-politiki nazzjonali; u fil-livell tal-UE/internazzjonali, biex jiġu żviluppati l-konsistenza u l-koordinazzjoni mal-istrumenti u l-istrutturi rilevanti tal-UE fl-oqsma tal-migrazzjoni u l-ażil apparti li jkun hemm relazzjonijiet kooperattivi strateġiċi ma' organizzazzjonijiet, istituzzjonijiet u netwerks Ewropej oħra (mhux fl-UE), li jkollhom għanijiet simili;

· Il-Komunikazzjoni u t-Tixrid tal-informazzjoni prodotta mill-EMN, b'mod notevoli permezz tan-Notifiki u l-Bullettini tal-EMN li ssemmew qabel, u wkoll permezz ta' siti elettroniċi ddedikati (EMN[14] u nazzjonali), ta' Konferenza annwali tal-EMN[15] u ta' preżentazzjonijiet rilevanti waqt avvenimenti (inter)nazzjonali.

L-EMN kien jipproduċi rapporti annwali dwar il-migrazzjoni u l-istatistika tal-Protezzjoni Internazzjonali, Annual Reports on Migration and International Protection Statistics[16] li janalizzaw dejta li tkun inġabet primarjament mill-Eurostat b'konformità mar-Regolament (KE) 862/2007. Filwaqt li l-kwalità ta' dawn ir-rapporti kienet tajba, kellhom nuqqas ta' topikalità, anki minħabba l-qafas ta' żmien meta saret disponibbli d-dejta annwali[17]. B'konsegwenza ta' dan, ġie deċiż li din l-attività titwaqqaf u li minflok tiġi ppreżentata l-aħħar dejta ppubblikata disponibbli, primarjament permezz tar-rapport Bullettin tal-EMN.

Il-prodotti kollha tal-EMN jitpoġġew għad-dispożizzjoni tal-pubbliku, b'mod ewlieni permezz tas-sit elettroniku tiegħu, kif ukoll ta' pubblikazzjonijiet iddedikati, kemm tal-Punti ta' Kuntatt Nazzjonali tal-EMN kif ukoll tal-Kummissjoni. Għar-rapporti/l-istudji, il-metodoloġija użata hija li jiġu żviluppati speċifikazzjonijiet jew mudelli komuni, biex tkun żgurata komparibbiltà aħjar, u dawn imbagħad jintużaw minn kull Punt ta' Kuntatt Nazzjonali tal-EMN biex jiġi prodott Rapport jew Kontribuzzjoni Nazzjonali, normalment permezz tar-riċerka bbażata biss fuq id-dokumentazzjoni. Abbażi ta' dawn (tipikament 24 risposta nazzjonali individwali)[18], isir Rapport ta' Sintesi li jiġbor flimkien u janalizza s-sejbiet ewlenin u jpoġġihom f’perspettiva tal-UE, pereżempju billi jorbothom ma' inizjattivi politiċi reċenti.

III. Il-Valutazzjoni Esterna

Biex jitkompla l-iżvilupp tal-EMN b'mod infurmat, twettqet valutazzjoni esterna tal-EMN fl-aħħar sitt xhur tal-2011[19]. Din il-valutazzjoni indirizzat bosta aspetti tal-EMN u l-funzjonament tiegħu, u t-Tabella ta' hawn taħt turi stima ġenerali mqassra tal-prestazzjoni tal-EMN.

Tabella 1: Taqsira Ġenerali – Il-Prestazzjoni tal-EMN

Pożittiv || Inqas Pożittiv

· Il-kwalità tal-prodotti tal-EMN (fil-biċċa l-kbira aġġornati, oġġettivi, affidabbli u jistgħu jitqabblu) il-Mistoqsijiet Ad-Hoc preġjati b'mod speċjali; · Influwenza pożittiva fuq it-tfassil tal-politiki, speċjalment fuq livell tal-UE, iżda wkoll fil-livell ta' bosta Stati Membri; · Intensità ta' netwerking bejn il-Punti ta' Kuntatt Nazzjonali tal-EMN u l-impenn tagħhom lejn l-EMN · Il-kwalità u l-kwantità tal-prodotti mqabblin mal-livell tar-riżorsi finanzjarji u umani. || · Dewmien fiż-żmien tal-produzzjoni tal-informazzjoni u komparabbiltà limitata, speċjalment meta mhux il-Punti ta' Kuntatt Nazzjonali kollha tal-EMN jagħtu kontribut; · Impatt limitat ħafna fuq il-pubbliku aktar ġenerali, u nuqqas ta' ċertezza dwar ir-rwol tal-EMN; · Viżibbiltà tal-EMN relattivament baxxa (eż inċidenza baxxa ta' dħul fil-websajt u ta' reġistrazzjonijiet tal-bullettin) u f'xi pajjiżi netwerks nazzjonali dgħajfa; · Nuqqas ta' riżorsi biex isostnu l-iżvilupp tal-EMN fil-livell tal-UE.

B'mod ġenerali, l-EMN tqies li kellu prestazzjoni tajba, u li qed jagħti informazzjoni utli għas-sosteniment tat-tfassil tal-politiki fil-livelli tal-UE u tal-Istati Membri. Kienu inqas pożittivi l-leġġibbiltà limitata tal-informazzjoni li pproduċa (eż. ħadet wisq fit-tul) għall-fassala tal-politiki u n-nuqqas ta' viżibbiltà tal-EMN, jew in-nuqqas ta' għarfien dwaru, fost prattikanti oħra u fost il-fassala tal-politiki, b'mod partikolari dawk fl-istituzzjonijiet tal-UE.

Ġew identifikati madwar tletin rakkomandazzjoni biex itejbu aktar il-funzjonament tal-EMN. Tabilħaqq, anki sakemm kienet qed issir il-valutazzjoni, l-EMN qies bosta rakkomandazzjonijiet fl-iżvilupp tal-programm ta' ħidma annwali tiegħu tal-2012, b'mod partikolari dawk li kellhom x'jaqsmu mal-iżgurar li l-informazzjoni mogħtija tkun aktar rilevanti, aġġornata, u b'taqsiriet konċiżi tas-sejbiet, partikolarment għall-fassala tal-politiki.

IV. L-Iżvilupp Futur tal-EMN

Filwaqt li l-EMN issa huwa stabbilit sew fix-xena tal-ażil u tal-migrazzjoni, u huwa preġjat, jixraq li nikkunsidraw kif jista' jilħaq il-miri tiegħu b'mod dejjem aħjar. Għalhekk din it-taqsima tagħti idea ġenerali ta' kif tara l-iżvilupp ulterjuri tal-EMN il-Kummissjoni anki fil-kuntest tal-Fond għall-Migrazzjoni u l-Ażil[20], għalkemm xi wħud mit-tibdiliet proposti jistgħu jiġu implimentati qabel ma jidħol fis-seħħ dan ir-Regolament.

L-EMN diġà wera l-flessibbiltà li jevolvi u jaddatta ruħu biex jilħaq l-aspettattivi, b'mod partikolari tal-fassala tal-politiki. Fattur ewlieni f'dan ir-rigward huwa l-involviment proattiv u s-sħubija b'saħħitha bejn il-Kummissjoni u l-Punti ta' Kuntatt Nazzjonali tal-EMN inkarigati mill-Istati Membri rispettivi tagħhom, li huma l-element importanti li fuqhom huwa mibni l-EMN.

Il-kontinwazzjoni tal-EMN, flimkien mal-għanijiet u l-kompiti tiegħu, hija stabbilita fl-Artikolu 23 tar-Regolament propost dwar il-Fond għall-Ażil u l-Migrazzjoni, u mbagħad titħassar id-Deċiżjoni tal-Kunsill 2008/381/KE. L-għanijiet ikunu:

(a) li jservi bħala kunsill konsultattiv tal-Unjoni għall-migrazzjoni u l-ażil permezz ta’ koordinazzjoni u kooperazzjoni f’livell kemm nazzjonali u kemm tal-Unjoni mar-rappreżentanti tal-Istati Membri, id-dinja akkademika, is-soċjetà ċivili, gruppi ta’ riflessjoni u entitajiet tal-Unjoni/internazzjonali oħra;

(b) li jissodisfa l-ħtiġijiet ta’ informazzjoni dwar il-migrazzjoni u l-ażil ta' istituzzjonijiet tal-Unjoni u tal-Istati Membri billi jipprovdi informazzjoni aġġornata, oġġettiva, affidabbli u komparabbli dwar il-migrazzjoni u l-ażil, sabiex jappoġġja t-tfassil tal-politika fl-Unjoni Ewropea f’dawn l-oqsma;

(c) li jipprovdi lill-pubbliku ġenerali bl-informazzjoni msemmija fil-punt (b).

L-Artikolu 23 jagħti taqsira tal-attivitajiet tal-EMN biex jilħaq dawn l-għanijiet; il-ħtieġa li tkun żgurata l-koerenza mal-EASO[21] u mal-Frontex[22]; il-kompożizzjoni tal-EMN; u l-għajnuna finanzjarja li għandha tingħata.

Is-sottotaqsimiet li ġejjin se jindirizzaw kull għan deskritt hawn fuq u jipprovdu l-viżjoni tal-Kummissjoni għall-EMN f'aktar dettall.

IV.1 Ir-Rwol tal-EMN

L-iżvilupp ta' politika komuni tal-UE dwar il-migrazzjoni dejjem iżjed jeħtieġ l-informazzjoni komparattiva bbażata fuq il-fatti biex jiżviluppa u jinforma l-approċċi politiċi bbażati fuq provi affidabbli u fuq analiżi li tkopri medda wiesgħa ta' perspettivi. Filwaqt li hija disponibbli medda sħiħa ta' informazzjoni estensiva, mhux biss mingħand l-EMN, ħafna drabi din tkun f'format li jagħmilha diffiċli biex jassimilawha l-fassala tal-politiki u mhux aċċessibbli biżżejjed biex tissodisfalhom il-ħtiġiet immedjati.

Jidher ċar li jkun ta' vantaġġ kieku jkun hemm sors komuni Ewropew li minnu l-fassala tal-politiki, kemm nazzjonali, kif ukoll dawk tal-istituzzjonijiet tal-UE jkunu jistgħu jaċċessaw jew jitolbu informazzjoni affidabbli, inkluża l-istatistika, b'mod fattwali, faċli għall-utent, u oġġettiv, biex tinforma d-deliberazzjonijiet tagħhom. Jeħtieġ ukoll li jitqiesu perspettivi fuq medda itwal taż-żmien biex nantiċipaw l-isfidi potenzjali li se jkollha tindirizza l-UE.

L-EMN qiegħed f'pożizzjoni ideali biex jissodisfa din il-ħtieġa u jissodisfa b'mod sħiħ l-aspettattivi tal-fassala tal-politiki. Huwa wera li għandu l-għarfien espert analitiku wiesa' kemm fil-livell tal-Istati Membri, kif ukoll fil-livell tal-UE, u l-kapaċità li jifhem bis-sħiħ u jpoġġi f'kuntest l-informazzjoni li tkun ġejja mingħand il-Ministeri governattivi nazzjonali rilevanti, kif ukoll mingħand sorsi oħra nazzjonali permezz tan-netwerks estensivi li żviluppaw. Is-saħħa tan-netwerking fost il-Punti ta' Kuntatt Nazzjonali tal-EMN turi wkoll li żviluppat kultura komuni tal-għarfien li permezz tagħha, is-sitwazzjoni fi Stat Membru wieħed tista' tinftiehem fi Stati Membri oħrajn u fil-Kummissjoni.

Allura x’inhuma t-tibdiliet rikjesti mill-EMN? L-ewwel nett, għandu jwessa' l-ambitu tas-sorsi tal-informazzjoni tiegħu minn żewġ aspetti: permezz tan-netwerks nazzjonali tiegħu u permezz tar-rabtiet tiegħu ma' korpi oħra rilevanti tal-UE/internazzjonali. Dan ikun jitlob li r-rwol tal-Punti ta' Kuntatt Nazzjonali tal-EMN ikompli jiżdied biex kull wieħed ikun jista' jaġixxi ta' ċentru nazzjonali għall-ġbir tal-informazzjoni u għall-analiżi.

Bosta Punti ta' Kuntatt Nazzjonali tal-EMN għamlu sforzi kbar biex jiżviluppaw netwerk nazzjonali magħmul minn diversità kbira ta' partijiet interessati, mhux biss, pereżempju, mill-Ministeri governattivi. Saret iżjed enfasi, ukoll, fuq il-laqgħat ta' dawn in-netwerks nazzjonali fl-indirizzar ta' kwistjonijiet (topiċi) ta' rilevanza politika nazzjonali/tal-UE, u fuq l-involviment tal-fassala tal-politiki (nazzjonali). Tabilħaqq, permezz ta' dawn in-netwerks nazzjonali, l-EMN iffaċilita l-forniment tal-informazzjoni u l-iskambju tal-ideat fost, pereżempju, il-fassala tal-politiki (nazzjonali); l-uffiċjali tal-gvern, inkluż minn Ministeri differenti; organizzazzjonijiet internazzjonali; riċerkaturi; gruppi ta' riflessjoni u konsulenti politiċi oħrajn; l-NGOs; u s-soċjetà ċivili. F'ċerti Stati Membri, it-tlaqqigħ ta' firxa wiesgħa bħal din ta' partijiet interessati qabel ma kinux joħolmuha. Aspett ieħor huwa permezz tal-iżvilupp tad-diversi websajts nazzjonali li jservu ta' fokus (nazzjonali) għall-informazzjoni dwar l-ażil u l-migrazzjoni, inklużi, f'ċerti każi, bażijiet ta’ dejta tal-leġislazzjoni, ġurisprudenza, eċċ, rilevanti[23].

B'konsegwenza ta' dan, in-netwerks nazzjonali għandhom jiġu rikonoxxuti bħala wieħed mill-elementi li jikkostitwixxu l-EMN u b'hekk jiġu promossi iżjed biex, pereżempju, jinvolvu iżjed lill-membri tan-netwerks nazzjonali biex jagħtu l-input, anki fuq bażi ta' konsulenza ad-hoc, meta jkun hemm bżonn ta' informazzjoni speċifika.

Hemm varjetà kbira ta' entitajiet differenti li jindirizzaw diversi aspetti tal-analiżi u tar-riċerka dwar l-ażil u l-migrazzjoni fil-livelli nazzjonali, tal-UE, u internazzjonali[24]. Kull waħda minnhom twettaq rwol partikolari għal udjenza partikolari. Biex jibbenefikaw ukoll il-fassala tal-politiki minn din l-informazzjoni estensiva li tiġi prodotta, l-EMN jista' jsaħħaħ il-kooperazzjoni u l-kollaborazzjoni ma' dawn id-diversi entitajiet biex jiskambjaw l-informazzjoni u jikkomplementaw l-attivitajiet ta' xulxin, u wkoll biex ikun evitat xogħol irduppjat. Filwaqt li dan ikun żgurat formalment fil-Kummissjoni (partikolarment fid-Direttorati Ġenerali tal-Eurostat, tar-Riċerka u l-Innovazzjoni, tal-Iżvilupp u l-Kooperazzjoni, u tal-Impjiegi u l-Affarijiet Soċjali) u fl-entitajiet tal-UE bħall-EASO (European Asylum Support Office, Uffiċċju Ewropew ta' Appoġġ fil-Qasam tal-Asil) il-Frontex, il-FRA[25] (Ara t-Taqsima IV.4), il-kooperazzjoni ma' entitajiet oħrajn, bħalma huma inter alia istituzzjonijiet oħrajn tal-UE, u l-Osservatorju tal-Afrika, tal-Karibew u tal-Paċifiku (ACP) dwar il-Migrazzjoni, il-GDISC, l-IGC, in-NORFACE, l-IOM, in-NU, iċ-Ċentru għall-Politika dwar il-Migrazzjoni, l-OECD, eċċ[26], tipikament ikunu fil-kuntest ta' suġġetti jew studji speċifiċi. Dan iservi ukoll biex, meta jkun meqjus rilevanti, jagħti perspettiva (reġjonali) min-naħa tal-bqija tad-dinja, jew minn barra l-UE, dwar xi suġġett speċifiku, kif ukoll bħala kuntatt mad-dimensjoni tal-migrazzjoni tal-politiki dwar l-iżvilupp tal-UE, biex ikunu żgurati l-koerenza u s-sinerġiji, b'mod partikolari rigward id-definizzjoni ta' kooperazzjoni ma' pajjiżi prijoritarji skont id-dimensjoni esterna tal-politika tal-UE dwar il-migrazzjoni.

Jeħtieġ li l-EMN jagħmel iżjed sforz biex jieħu iżjed mill-informazzjoni li tkun ippubblikata minn dawn id-diversi entitajiet, minkejja li dan ikun jeħtieġ aktar riżorsi. Hemm esperjenza preċedenti tajba ta' dan, bħall-istudju tal-EMN dwar is-sodisfazzjon tad-domanda għall-ħaddiema permezz tal-migrazzjoni, Satisfying Labour Demand through Migration, li involva l-kontribuzzjonijiet tal-Eurocities u tal-IOM u kollaborazzjoni magħhom.

Bl-istess mod, minkejja li d-Danimarka mhijiex mistennija formalment li tipparteċipa fl-EMN, b'danakollu saru l-isforzi biex tiġi involuta u ħadet sehem f'xi attivitajiet u laqgħat tal-EMN. Irid ikun hemm aktar sforzi biex isir magħruf kif id-Danimarka tkun tista' tipparteċipa b'mod aktar attiv, abbażi tal-esperjenza tal-inkorporazzjoni tan-Norveġja fl-EMN.

IV.2 Il-Forniment tal-Informazzjoni biex Tinforma t-Tfassil tal-Politiki

It-tieni, l-EMN għandu jkompli jtejjeb ir-rilevanza u l-mod ta' kif jipprovdi l-informazzjoni. Il-valutazzjoni esterna nnutat li filwaqt li r-rilevanza, il-kwalità u l-valur miżjud tal-prodotti tal-EMN huwa għoli, għad hemm lok għat-titjib, anki rigward ir-rapporti ta’ sinteżi tiegħu. B'mod speċifiku, ir-rapporti ta’ sinteżi jridu jkunu inqas deskrittivi u aktar analitiċi, b'messaġġi ewlenin u implikazzjonijiet politiċi spjegati b'aktar ċarezza għall-grupp(i) fil-mira. Hija importanti wkoll il-flessibbiltà tal-għażla ta' suġġett ta' studju matul kwalunkwe sena, skont l-iżviluppi politiċi tal-mument.

Għalhekk l-EMN għandu jkompli jipprovdi l-informazzjoni aġġornata, oġġettiva, affidabbli u li tista' titqabbel, iżda jrid ukoll ikompli bil-passi li beda biex ikun flessibbli u jista' jaddatta ruħu biex jissodisfa dejjem aħjar il-ħtiġijiet tal-fassala tal-politiki. Filwaqt li kienet evoluzzjoni pożittiva li l-EMN wettaq studji ta' rilevanza u ta' ħtieġa diretti għall-fassala tal-politiki, fejn il-Bord tat-Tmexxija tal-EMN kien kruċjali f'dan ir-rigward, b'danakollu jridu jiġu indirizzati aħjar żewġ tipi ta' tfixkil, jiġifieri, il-preżentazzjoni tal-informazzjoni f'waqtha u li din tkun konċiża.

Tabilħaqq, l-EMN diġà qies dawn ir-rakkomandazzjonijiet fil-programm ta' ħidma tiegħu tal-2012, b'għadd ta' tibdiliet għall-mod kif jaħdem, bħalma hija aktar enfasi fuq it-tiftix fl-informazzjoni estensiva li diġà teżisti fl-EMN; l-introduzzjoni ta' studji ffokati[27], il-produzzjoni ta' EMN Informs[28], li huma maħsubin biex jipprovdu s-sejbiet ewlenin ta' xi attività partikolari l-iżjed lill-fassala tal-politiki; u l-introduzzjoni tar-rapporti Bullettin tal-EMN.

IV.3 L-Informazzjoni tal-Pubbliku Aktar Ġenerali

Bidla oħra li jeħtieġ l-EMN tikkonċerna l-mod ta' kif dan jippreżenta l-prodotti tiegħu biex jinforma l-pubbliku ġenerali. Illum il-ġurnata l-migrazzjoni hija suġġett ta' ħafna dibattitu u xi drabi hija kwistjoni taħraq fl-UE, u xi kultant il-polemiki li jqumu jkunu bbażati fuq informazzjoni żbaljata jew qarrieqa. Fil-livell tal-Istati Membri, jeżistu għadd ta' prattiki tajba għall-preżentazzjoni tal-informazzjoni b'mod li huwa faċli għall-utent, oġġettiv u imparzjali[29], xi wħud minn dawn ġew żviluppati flimkien mal-Punt ta' Kuntatt Nazzjonali tagħhom tal-EMN. Fil-preżent din hija nieqsa fil-livell tal-UE, u għalhekk l-EMN jeħtieġlu jieħu dan ir-rwol ukoll, pereżempju billi juża mezzi moderni ta' komunikazzjoni (eż. permezz tal-midja soċjali, websajt interattiva) biex jagħti b'mod konċiż is-sitwazzjoni fattwali ta' tema partikolari li tkun immirata lejn il-midja u lejn xerrieda oħrajn tal-informazzjoni. Il-membri tan-netwerks nazzjonali jkunu mistennija wkoll li jikkontribwixxu għat-tixrid tal-informazzjoni.

Dan huwa kompletament konsistenti mad-direzzjoni tal-EMN lejn il-kisba ta' riżultati aktar immirati, bħala parti mir-rwol tiegħu ta’ kunsill konsultattiv, inkluż l-iżvilupp ta’ websajts tal-EMN u dawk nazzjonali li jkunu sorsi ta’ informazzjoni li jintużaw faċilment mill-utent u l-promozzjoni sussegwenti tagħhom bħala tali websajts. Aspett ieħor f'dan ir-rigward jista' jkun li l-EMN jipprovdi l-aġġornamenti fattwali f'waqthom, b'hekk jippermetti lill-Kummissjoni u lill-Istati Membri, fost oħrajn, li jirrinforzaw il-bażi ta' evidenza tagħhom.

IV.4 Konnessjonijiet Mal-Aġenziji tal-UE Msaħħin

Min-natura tagħhom, l-ażil, l-immigrazzjoni u l-integrazzjoni huma marbutin ma' xulxin, billi huma elementi tal-qasam sħiħ tal-migrazzjoni. L-abbiltà tal-EMN f'dan ir-rigward hija l-kapaċità tiegħu li janalizza suġġett partikolari marbut mal-migrazzjoni, bl-użu ta' firxa wiesgħa ta' għarfien espert mill-Istati Membri. Għalhekk huwa jista' b'mod utli jgħin lil entitajiet oħrajn tal-UE, b'mod partikolari l-aġenziji.

Minħabba li l-EASO janalizza wkoll il-qagħda tal-ażil fl-UE, il-kollaborazzjoni għandha tissaħħaħ biex jiġi evitat xogħol irduppjat, biex ikunu żgurati l-koerenza u l-komplementarjetà u b'hekk tiżdied il-kapaċità taż-żewġ entitajiet. Pereżempju, u abbażi tal-esperjenza mal-FRA, l-EMN u l-EASO jistgħu flimkien iwettqu studju dwar suġġett relatat mal-ażil[30] billi jindirizzaw komponenti tiegħu li jkunu differenti iżda jikkumplementaw lil xulxin. Possibbiltà oħra tkun li l-EASO jipprovdi aktar informazzjoni lill-EMN bħala parti mir-Rapport Politiku Annwali, u b'mod partikolari informazzjoni għat-tħejjija tar-Rapport Annwali tal-Kummissjoni dwar l-Immigrazzjoni u l-Ażil.

Bl-istess mod, għandhom ikomplu jiġu żviluppati r-relazzjonijiet mal-Frontex. Il-promozzjoni ta' sinerġiji bejn l-EMN u l-Frontex potenzjalment tista' tnaqqas id-distakk bejn il-kunsidrazzjonijiet tal-maniġment tal-fruntieri u l-kunsidrazzjonijiet soċjoekonomiċi billi tiġbor flimkien diversità kbira ta' esperti bi speċjalizzazzjonijiet varjati iżda li jikkumplementaw lil xulxin. Dan jiżgura kopertura komprensiva ta' kwistjonijiet li jirrigwardaw il-migrazzjoni u l-ażil. Biex inkomplu niċċaraw dan b'eżempju, in-Netwerk ta' Analiżi tar-Riskju tal-Frontex (FRAN) kull tliet xhur jipproduċi analiżi tax-xejriet tal-migrazzjoni fil-fruntieri esterni tal-UE[31]. L-EMN jista' juża din l-informazzjoni b'mod aktar sħiħ, pereżempju, bħala parti minn analiżi fil-fond tal-migrazzjoni irregolari jew analiżi iżjed wiesgħa tal-flussi migratorji.

Diġà jeżistu rabtiet qawwijin mal-FRA li żviluppaw tul għadd ta' snin. Ir-rwoli u r-responsabbiltajiet diversi taż-żewġ entitajiet ifissru li bosta drabi jkun hemm komplementarjetà kbira fl-attivitajiet tagħhom rispettivi, u l-attendenza regolari ta' rappreżentant tal-FRA fil-laqgħat tal-EMN tiżgura li t-tnejn li huma jkunu infurmati dwar ix-xogħol ta' xulxin. Eżempji ta' din il-komplementarjetà huma t-twettiq parallel ta' studji dwar minorenni mhux akkumpanjati/tfal separati[32], u dwar il-migrazzjoni irregolari[33].

IV.5 Meħtieġa Struttura biex Tilqa' dawn l-Isfidi Ġodda

L-EMN jaħdem bħala netwerk verament Ewropew u jikkonsisti fil-Kummissjoni u l-Istati Membri u n-Norveġja, minkejja li ma għandux identità legali. Filwaqt li din l-istruttura mhux tipika ħolqot xi diffikultajiet, partikolarment rigward finanzjament tal-Punti ta' Kuntatt Nazzjonali tal-EMN, b'danakollu hija żgurat rabta aktar mill-qrib mal-aġenda politika tal-Kummissjoni. Fil-prattika taħdem tajjeb ħafna wkoll. Ma hemmx bżonn li jsir ebda tibdil għall-istruttura attwali tal-EMN.

Bl-istess mod, karatteristika ewlenija tal-EMN, identifikata wkoll mill-valutazzjoni esterna, hija l-eteroġeneità tiegħu. L-Artikolu 5(1) tad-Deċiżjoni tal-Kunsill li stabbilixxiet l-EMN talbet lil kull Stat Membru (ħlief id-Danimarka) jagħżel l-entità li tkun il-Punt ta' Kuntatt Nazzjonali tiegħu mal-EMN. Minkejja li l-maġġoranza tal-Punti ta' Kuntatt Nazzjonali tal-EMN huma primarjament mill-Ministeru rilevanti fl-Istat Membru tagħhom responsabbli għall-politika dwar l-ażil u l-migrazzjoni, xi wħud huma minn istituzzjonijiet tar-riċerka jew mill-uffiċji nazzjonali tal-IOM, iżda li jkollhom konnessjonijiet ta' kollaborazzjoni mill-qrib mal-Ministeru rilevanti. L-esperjenza ta' din l-istruttura twassal għall-konklużjoni li din ma għandhiex tinbidel. Li hemm bżonn li jinbidel huwa li jkun hemm biżżejjed riżorsi disponibbli fl-Istat Membru għal kwalunkwe Punt ta' Kuntatt Nazzjonali tal-EMN li fil-preżent ma jistax jipparteċipa bis-sħiħ u jikkontribwixxi għall-attivitajiet kollha tal-EMN.

Hemm ċerti aspetti tal-Bord tat-Tmexxija tal-EMN li għandhom jiġu addattati. Filwaqt li dan wera l-utilità tiegħu billi jorbot iżjed mill-qrib l-attivitajiet tal-EMN mal-ħtiġijiet tal-fassala tal-politiki, jistgħu isirulu għadd ta' tibdiliet għall-aħjar. Fost dawn, bidla ewlenija hija li l-Bord tat-Temxxija jiffoka iżjed fuq l-għoti ta’ gwida strateġika biex ikompli jiżgura li l-attivitajiet tal-EMN ikunu ta' rilevanza diretta għall-fassala tal-politiki. Dan jista' jiġi żgurat, pereżempju, mill-partijiet interessati rilevanti (eż. it-Trijumvirati tal-Presidenza tal-UE, l-Istati Membri, il-Kummissjoni Ewropea, il-Parlament Ewropew) li jiddelinjaw il-prijoritajiet strateġiċi tagħhom, filwaqt li l-membri tal-Bord tat-Tmexxija jkunu prominenti biżżejjed biex jipprovdu l-gwida politika meħtieġa. Il-Parlament Ewropew u d-Danimarka u n-Norveġja għandhom ikomplu bir-rwol tagħhom ta' osservaturi fil-Bord tat-Tmexxija. Għandu jkun hemm ukoll separazzjoni iżjed ċara bejn il-membri tal-Bord tat-Tmexxija u l-Punti ta' Kuntatt Nazzjonali tal-EMN rispettivi tagħhom[34] biex ma jkunx hemm kunflitt ta' interess potenzjali u l-Bord tat-Tmexxija jkun jista' jitlob b'mod aktar attiv lil Stat Membru biex isaħħaħ il-kapaċitajiet tal-Punti ta' Kuntatt Nazzjonali tiegħu mal-EMN li jew ikollhom prestazzjoni baxxa jew ma jkunux qed jaħdmu, li jiġu identifikati abbażi ta’ indikaturi komuni tal-prestazzjoni[35]. Barra minn hekk, il-Bord tat-Tmexxija għandu jagħmel iżjed biex jippromwovi r-rabta bejn ir-riċerka u t-tfassil tal-politiki billi, pereżempju, juri l-implikazzjonijiet tas-sejbiet tal-EMN għall-politiki u l-prattiki dwar il-migrazzjoni tal-preżent u tal-futur.

V. Rimarki tal-Għeluq

L-EMN wera li hu strument dejjem iżjed utli fl-għajnuna tiegħu lill-fassala tal-politiki. Bil-perspettiva wkoll tal-qafas finanzjarju multiannwali li jmiss, it-titjib ulterjuri identifikat f'dan ir-rapport ikun jista' jgħin lill-EMN ikompli jtejjeb il-prestazzjoni tiegħu fir-rwol tiegħu daqstant importanti. Il-Kummissjoni tħossha kunfidenti li billi jkompli jibni fuq is-sisien solidi li ġew stabbiliti s’issa, l-EMN għal darb'oħra jkun jista' jaddatta ruħu biex jilqa' dawn l-isfidi ġodda.

Il-Kummissjoni hija ħerqana biex tiddiskuti t-tkomplija tal-iżvilupp tal-EMN, b'mod partikolari mal-istituzzjonijiet l-oħra tal-UE u mal-Istati Membri u abbażi ta' dan ir-rapport.

[1] Id-Deċiżjoni tal-Kunsill 2008/381/KE tal-14 ta’ Mejju 2008. Dan ir-Rapport iservi wkoll biex jissodisfa l-obbligu fl-Artikolu 13 ta' din id-Deċiżjoni.

[2] L-EMN ilu jeżisti sa mill-2003 meta nbeda bħala Proġett bi Prova , fejn imbagħad sar Azzjoni ta' Tħejjija. Fis-sit http://www.emn.europa.eu tinsab informazzjoni estensiva dwar l-EMN u d-diversi outputs tiegħu.

[3] Id-Danimarka ma ħaditx sehem fl-adozzjoni ta' din id-Deċiżjoni tal-Kunsill iżda hija involuta b'mod informali fl-EMN bħala osservatur.

[4] Id-Deċiżjoni tal-Kummissjoni C(2010)6171 tat-13 ta' Settembru 2010 stabbiliet il-bażi għall-kooperazzjoni amministrattiva bejn il-Kummissjoni Ewropea u l-Ministeru tal-Ġustizzja u l-Pulizijia tar-Renju tan-Norveġja għall-parteċipazzjoni tan-Norveġja fin-Netwerk Ewropew dwar il-Migrazzjoni. L-Arranġament ta' Ħidma daħal fis-seħħ fl-15 ta' Novembru 2010.

[5] Wara l-iffirmar tat-Trattat ta' Adeżjoni mal-Kroazja fid-9 ta' Diċembru 2011, il-Kroazja bdiet tipparteċipa fl-EMN skont id-Deċiżjoni tal-Kummissjoni C(2011) 9005 tat-8 ta' Diċembru 2011 dwar l-arranġamenti interni ta' implimentazzjoni fl-intervall ta' qabel l-adeżjoni formali.

[6] Pereżempju, il-Programm ta' Ħidma tal-EMN tal-2012 ġie adottat bħala d-Deċiżjoni tal-Kummissjoni C(2012) 1771.

[7] Ara, pereżempju, COM(2012) 250 finali u SWD(2012) 139 finali.

[8] Biex wieħed ikollu indikazzjoni tad-daqs u l-medda tal-Mistoqsijiet Ad-Hoc tal-EMN, fl-2011 saru 76 mistoqsija li kull waħda minnhom irċeviet medja ta' 17-il risposta jew iżjed mingħand l-Istati Membri li huma ekwivalenti għal aktar minn 1 300 risposta individwali. Is-suġġetti ttrattati varjaw minn dak tal-Fruntieri sal-Migrazzjoni Ekonomika, l-Aquis tal-UE, l-Unifikazzjoni mill-ġdid tal-Familji, il-Migrazzjoni Irregolari, l-Integrazzjoni, il-Protezzjoni, ir-Residenza, ir-Ritorn, l-Istudenti, it-Traffikar u l-Viżi.

[9] Fl-2012, l-EMN qed jagħmel studju ewlieni dwar l-immigrazzjoni ta' studenti internazzjonali fl-UE, The Immigration of International Students to the EU, u studji ffukati dwar l-użu abbużiv tad-dritt għall-unifikazzjoni mill-ġdid tal-familja, Misuse of the Right to Family Reunification, biex jinfurmaw il-Green Paper (COM(2011) 735) dwar dan is-suġġett; Challenges and practices for establishing applicants’ identity in the migration process (l-isfidi u l-prattiki biex tiġi stabbilita l-identità tal-applikanti fil-proċess tal-migrazzjoni); u Intra-EU Mobility of Third-Country Nationals, il-mobbiltà fl-UE ta' nies minn pajjiżi terzi.

[10] Ara l-ewwel edizzjoni mħabbra fis-sit Twitter tad-DĠ Affarijiet Interni (@EUHomeAffairs), fuq http://t.co/FDBAbFuO.

[11] Ir-Rapport dwar l-Istatus tal-EMN tal-2011 jakkumpanja dan ir-Rapport fil-forma ta' SEC(2012) 240. Għas-snin preċedenti ara SEC(2010) 1006 u SEC(2011) 1273.

[12] http://ec.europa.eu/immigration/

[13] Din l-informazzjoni hija disponibbli taħt l-intestaturi "'What do I need before leaving?" u "'What do EU countries do?"

[14] http://www.emn.europa.eu

[15] Il-Konferenza tal-EMN tal-2011 saret f'Varsavja taħt l-awspiċji tal-Presidenza Pollakka tal-Unjoni Ewropea dwar is-suġġett tal-migrazzjoni irregolari.

[16] L-aħħar rapport kopra s-sena 2009 u tlesta f'April 2012.

[17] Filwaqt li d-dejta dwar l-ażil tingħata kull xahar, id-dejta dwar l-immigrazzjoni, l-emigrazzjoni, il-permessi ta' residenza u ċ-ċittadinanza, b'konformità mar-Regolament (KE) 862/2007, tkun disponibbli sa 15-il xahar wara t-tmiem tas-sena ta' rappurtaġġ (pereżempju, id-dejta għall-2010 kienet disponibbli fir-rebbiegħa tal-2012).

[18] Filwaqt li jeżisti Punt ta' Kuntatt Nazzjonali tal-EMN f'kull Stat Membru (ħlief fid-DK) u fin-Norveġja, xi wħud minnhom għad ma għandhomx biżżejjed persunal biex jikkontribwixxu għall-attivitajiet kollha tal-EMN.

[19] Din il-valutazzjoni twettqet miċ-Ċentru għas-Servizzi Strateġiċi u ta' Valutazzjoni (CSES – Centre for Strategy & Evaluation Services) u r-rapport ta' valutazzjoni jinsab hawn: http://emn.intrasoft-intl.com/Downloads/prepareShowFiles.do?directoryID=249

[20] COM(2011) 751 finali

[21] L-Uffiċċju Ewropew ta' Appoġġ fil-Qasam tal-Ażil, stabbilit bir-Regolament (KE) 439/2010

[22] L-Aġenzija Ewropea għall-Ġestjoni ta’ Kooperazzjoni Operazzjonali fil-Fruntieri Esterni tal-Istati Membri tal-Unjoni Ewropea, stabbilita mir-Regolament tal-Kunsill (KE) Nru 2007/2004.

[23] Ara, pereżempju, il-bażi ta’ dejta nazzjonali tal-ġurisprudenza (http://194.88.246.195/WD160AWP/WD160Awp.exe/CONNECT/EMN_JURISPRUDENCES) żviluppata mill-Punt ta' Kuntatt tal-EMN tal-Lussemburgu, li tippermetti t-tfittix ta' deċiżjonijiet riċenti tal-qrati amministrattivi fil-Lussemburgu u hija aċċessibbli għall-pubbliku ġenerali, u għall-esperti xjentifiċi u legali.

[24] Lista estensiva ta' entitajiet rilevanti oħra tinsab fuq http://www.emn.europa.eu taħt l-intestatura "Useful Links".

[25] L-Aġenzija tal-Unjoni Ewropea għad-Drittijiet Fundamentali, stabbilita bir-Regolament tal-Kunsill (KE) 168/2007.

[26] GDISC (Konferenza tad-Diretturi Ġenerali dwar is-Servizzi tal-Immigrazzjoni); IGC (Konsultazzjoni Intergovernattiva dwar il-Politiki tal-Ażil, tar-Rifuġjati u tal-Migrazzjoni); NORFACE (Opportunitajiet Ġodda ta’ Kooperazzjoni fl-Ewropa bejn l-Aġenziji ta’ Finanzjament tar-Riċerka); IOM (Organizzazzjoni Internazzjonali għall-Migrazzjoni); NU (In-Nazzjonijiet Uniti, partikolarment it-Taqsima tal-Istatistika dwar il-Popolazzjoni); l-OECD (l-Organizzazzjoni għall-Kooperazzjoni u l-Iżvilupp Ekonomiku).

[27] Ara n-Nota f’qiegħ il-paġna nru 9

[28] Iċċirkulati u ppubblikati fil-websajt tal-EMN taħt l-intestatura "EMN Informs".

[29] Ara, pereżempju, il-Migration Observatory (http://www.migrationobservatory.ox.ac.uk) tar-Renju Unit, u Migration in Numbers (http://123.emn.lt/) tal-Litwanja.

[30] Pereżempju, fl-2011 l-EMN wettaq studju dwar statuses ta' protezzjoni mhux armonizzati fl-UE (Non-EU Harmonised Protection Statuses).

[31] Ara http://frontex.europa.eu/publications?c=risk-analysis

[32] Policies on Reception, Return and Integration arrangements for, and numbers of, Unaccompanied Minors (Politiki dwar l-arranġamenti ta' Riċeviment, ta' Ritorn u l-għadd ta' Minorenni Mhux Akkumpanjati) (EMN, Mejju 2010) u Separated, asylum-seeking children in European Union Member States (Tfal li qegħdin ifittxu l-ażil li ġew isseparati mill-familji, fl-Istati Membri tal-Unjoni Ewropea) (FRA, Novembru 2010). Iż-żewġ rapporti kienu bażi li fuqha tfassal il-Pjan ta' Azzjoni dwar Minorenni Mhux Akkumpanjati (COM(2010) 213).

[33] Practical Measures for Reducing Irregular Migration (EMN, April 2012) u Fundamental rights of migrants in an irregular situation in the European Union (Drittijiet fundamentali tal-migranti f'qagħda irregolari fl-Unjoni Ewropea) (FRA, Novembru 2011).

[34] Fil-preżent, madwar 12-il Stat Membru membri tal-Bord tat-Tmexxija jagħmluha wkoll ta' Punt ta' Kuntatt mal-EMN tal-Istat Membru tagħhom.

[35] Dawn jistgħu jinkludu: Informazzjoni mdaħħla fi studji u rapporti, għadd ta' risposti għal mistoqsijiet Ad-Hoc; kemm ġew żviluppati n-netwerks nazzjonali u l-attivitajiet ta' tixrid; l-intensità tan-netwerking fil-livell tal-UE (eż. kif inhi riflessa fl-attendenza għal-laqgħat, risposti għall-mistoqsijiet Ad-Hoc) u aspetti oħra tal-pjanijiet ta' ħidma.